Нобэрэ пщэдейрэ
Мэлыжьыхьым и 21, гъубж
УФ-м щагъэлъапIэ ЩIыпIэ самоуправленэм и махуэр
Бухгалтер нэхъыщхьэм и махуэщ
Инджылызым я гуфIэгъуэщ — я пащтыхь гуащэ Елизаветэ ЕтIуанэр къыщалъхуа махуэщ. Абы и ныбжьыр илъэс 94-рэ ирокъу.
1920 гъэм Налшык цIыхубэ хозяйствэм и щIыналъэ совет къыщызэрагъэпэщащ.
1921 гъэм Налшык Лъэпкъ музей къыщызэIуахащ.
1932 гъэм СССР-м и ВМФ-м и Хы хуэм флотыр къызэрагъэпэщащ.
1939 гъэм Ленинград къыщызэIуахащ «Москва» кинотеатрыр. Ар залищ иIэу СССР-м япэу щащIа апхуэдэ IуэхущIапIэт.
1951 гъэм Совет Союзым и Лъэпкъ Олимп Комитетыр къызэрагъэпэщащ.
1954 гъэм СССР-р ЮНЕСКО-м хыхьащ.
Урыс механик-къэхутакIуэ цIэрыIуэ Кулибин Иван къызэралъхурэ илъэс 285-рэ ирокъу.
Инджылыз усакIуэ, тхакIуэ Бронте Шарлоттэ къызэралъхурэ илъэс 204-рэ ирокъу. Абы и IэдакъэщIэкI нэхъ цIэрыIуэхэм ящыщщ «Джен Эйр» романыр.
Къэрал къулыкъущIэ, генерал-майор, Иорданием и лIыкIуэу Тыркум, Иракым, Китайм щыIа, Адыгэ ФIыщIэ Хасэм и тхьэмадэу щыта Бырмамыт Фоуаз къызэралъхурэ илъэс 95-рэ ирокъу.
Совет кинорежиссёр, СССР-м и цIыхубэ артист, СССР-м и Къэрал саугъэтыр тIэунейрэ, Лениным и цIэр зезыхьэ саугъэтыр зыхуагъэфэща Ростоцкий Станислав къызэралъхурэ илъэс 98-рэ ирокъу.
УФ-м щIыхь зиIэ и артисткэ, Къэбэрдей-Балъкъэрым и цIыхубэ артисткэ, КъБР-м и Къэрал саугъэтыр зрата ЖьакIэмыхъу КIунэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэшх къыщешхынущ. Хуабэр махуэм градуси 6 — 7, жэщым градуси 3 — 4 щыхъунущ.
Мэлыжьыхьым и 22, бэрэжьей
ЩIым и дунейпсо махуэщ
Секретарым и дунейпсо махуэщ
Экологием къихь шынагъуэм зыщыхъумэным и махуэщ
1370 гъэм Франджым и пащтыхь Карл V и унафэкIэ Бастилие быдапIэр ухуэн щIадзащ.
1832 гъэм император Николай Езанэм и унафэкIэ Урысейм нэгъуэщI къэрал IуэхухэмкIэ и министерствэр къызэрагъэпэщащ.
1838 гъэм Атлантикэ хыр зыщIыпIэ дежи къыщымыувыIэу зэпызыупщIа кхъухьым и хъурзэр США-м и Нью-Дерси штатым и Iуфэм деж щридзыхащ.
1863 гъэм Москва къалэ Думэм и япэ зэхуэсыр екIуэкIащ.
1906 гъэм Алыджым и къалащхьэ Афинхэм къыщызэIуахащ зи мычэзу Олимп Джэгухэр.
1918 гъэм Урысейм и ВЦИК-м унафэ къищтащ къэралым и цIыхухэр дзэ Iуэхум хуегъэджэным теухуауэ.
Совет Союз къэралы-гъуэм и къызэгъэпэщакIуэхэм ящыщ, СССР-м и ЦIыхубэ комиссархэм я советым и япэ унафэщIу щыта Ленин (Ульянов) Владимир къызэралъхурэ илъэси 150-рэ ирокъу.
Урыс, американ тхакIуэ цIэрыIуэ, зэдзэкIакIуэ, литературовед Набоков Владимир къызэралъхурэ илъэси 121-рэ ирокъу.
БзэщIэныгъэлI, КъБР-м щIэныгъэхэмкIэ щIыхь зиIэ и лэжьакIуэ, КъБР-м щIыхь зиIэ и егъэджакIуэ Елбэд Хьэсэн къызэралъхурэ илъэси 134-рэ ирокъу.
Америкэм щыщ физик, а къэралым и япэ атомнэ бомбэр зыщIа Оппенгеймер Роберт къызэралъхурэ илъэси 116-рэ ирокъу.
Химие щIэныгъэхэм я доктор, профессор, УФ-м щIэныгъэхэмкIэ щIыхь зиIэ и лэжьакIуэ, академие зыбжанэм хэта МэкIэтIей Абдулэхь къызэралъхурэ илъэс 78-рэ ирокъу.
Урысей географие обществэм хэт, ныбжьыщIэхэм я «Додо клаб» зэгухьэныгъэм (КъБР) и унафэщI Мысырджэн МуIэед и ныбжьыр илъэс 68-рэ ирокъу.
УсакIуэ, зэдзэкIакIуэ, адыгэ усакIуэхэм я IэдакъэщIэкI куэд урысыбзэм къизыгъэзэгъа Пряжников Александр и ныбжьыр илъэс 51-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэшх къыщешхынущ. Хуабэр махуэм градуси 8 — 9, жэщым градуси 4 — 5 щыхъунущ.
